A tegnapi nap úgy vonul be a magyar propagandasajtó történetébe, mint az a nap, amikor a KESMA fővárosi alakulatai jobban aggódtak Karácsony Gergely egészségéért, mint Tarlós István főpolgármesteri székéért. A Riposttól a Lokálon és a Pesti Srácokon át az Origóig és a Tényekig a kormánysajtót az foglalkoztatta leginkább, hogy

miért lyukas Karácsony Gergely feje?

Az Origo prezentálta a corpus delictit (10:31), egy plakát fotóját, amin a (szemüveges) Karácsony Gergely éppen a magabiztosnak álcázott, a szakmában csak „ne tessék aggódni, nem telepítek afgán pékeket a Szent István parkba” néven emlegetett mosolyával néz az arcunkba, első blikkre teljesen hiánytalan fejjel. Az Origo "-" nevű forrása azonban bekarikázta, mire kell figyelni, a politikus fején, szemmagasságban, a jobboldalon hiány van. (Mármint neki jobb, az olvasónak bal.)

A Ripost tíz perccel később jelentkezett ugyanazzal a képpel, de ezt náluk már egy olvasó találta szemfülesen (biztos, az Origón), majd ahogy az lenni szokott, a Lokál, a Pesti Srácok, végül a Tények is átvette a nyilvánvaló marhaságot, hiszen nincs lyuk Karácsony fején, csak szemüveg, abban lencse, az meg torzít, ez kb. általános iskolai tananyag.

Tények

Ez persze nem akadályozta meg a nemzeti propagandagyárat, hogy egy optikai csalódást úgy prezentáljanak az olvasóknak, mintha az Karácsony alkalmatlanságának ékes bizonyítéka lenne, hiszen ha egy plakátot nem tud

befotózni

megszerkeszteni

retusálni (ha kell)

korrektúrázni

kinyomtatni

elhozni a nyomdából

felragasztani a falra

RENDESEN,

akkor hogy vezetne el egy várost? Hát, például ahogy Szijjártó Péter egy minisztériumot, hiszen ezen a képen például neki is „lyukas a feje”.

Nyilván az a legérdekesebb az egészben, hogy ez az egész vajon honnan jött? Egy túlbuzgó gyakornok látta a képet, és valóban azt hitte, hogy valaki elrontotta a retusálást? De vajon melyik lapnál? Honnan indulhatott ez az őrület?

Tényleg nem volt senki négy online lapnál és egy tévés szerkesztőségben sem, aki látott már szemüveges embert?

Egyébként a Fidesz-média óriási formában van az őszi önkormányzati választások előtt, az Origo címlapján például külön blokkot kapott minden olyan cikk, amelyben a Fidesz által támogatott Tarlós István kihívóját alkalmatlannak állítják be.